# STALNI ODBOR EVROPSKE KONVENCIJE ZA ZAŠČITO ŽIVALI, KI SE GOJIJO ZA FARMSKE NAMENE (T-AP)

**PRIPOROČILO ZA DOMAČE GOSI**

**(*ANSER ANSER F. DOMESTICUS, ANSER CYGNOIDES F. DOMESTICUS*)**
**IN DRUGE KRIŽANCE**

**ki ga je sprejel Stalni odbor dne 22. junija 1999**
(v skladu s členom 9, odstavek 3, Konvencije, je to Priporočilo začelo veljati dne 22. decembra 1999)

\_\_\_\_\_\_\_\_\_\_\_\_

## PREAMBULA

(1) Stalni odbor Evropske Konvencije za zaščito živali, ki se gojijo za farmske namene, je –

(2) ob upoštevanju svoje odgovornosti iz člena 9 Konvencije za pripravo in sprejetje priporočil državam pogodbenicam, ki bodo vsebovala podrobne določbe za implementacijo načel, opisanih v Poglavju I Konvencije, na podlagi znanstvenih spoznanj o različnih živalskih vrstah;

(3) ob zavedanju tudi uveljavljene prakse pri implementaciji načel o dobrobiti živali, opisane v členih 3 – 7 Konvencije;

(4) ob zavedanju, da osnovne zahteve za zdravje in dobrobit rejnih živali obsegajo dobro rejsko prakso in dobre metode reje živali, ki ustrezajo biološkim potrebam živali, ter ustrezne okoljske dejavnike, da pogoji, v katerih se gojijo gosi, izpolnjujejo njihove potrebe po ustrezni prehrani in metodah hranjenja, svobodi gibanja in fizičnega ugodja; potrebe po naravnem vedenju pri vstajanju, leganju, ter drži med počivanjem in spanjem, po prhutanju s krili, po hoji, teku, kopanju, čiščenju perja s kljunom, hranjenju, pitju, iztrebljanju, primernih družabnih stikih, in nesenju jajc; potrebe po zaščiti pred neugodnimi klimatskimi pogoji, poškodbami, strahom in stisko, napadenostjo z zajedavci ter boleznimi ali vedenjskimi motnjami; kakor tudi druge bistvene potrebe na podlagi ugotovitev uveljavljenih praks ali znanstvenih dognanj;

(5) ob zavzemanju, da razvoj v vzreji in biotehnologiji ne bi slabo vplival na zdravje in dobrobit domačih gosi;

(6) ob upoštevanju, da je obveznost Odbora, da ponovno razmisli o vsakem priporočilu, ko so na voljo nova ustrezna dognanja, in zato v želji spodbuditi nadaljevanje raziskav v vseh državah pogodbenicah z namenom, da se optimalno uporabijo nove tehnike, ki zagotavljajo, da so izpolnjene potrebe gosi, ter tudi njihovo dobro zdravstveno stanje in dobrobit;

(7) ob upoštevanju, da z vidika uveljavljenih izkušenj in znanstvenih dognanj o bioloških potrebah gosi, nekatere metode reje in oskrbe, ki so trenutno v komercialni uporabi, pogosto ne izpolnjujejo vseh njihovih osnovnih potreb, in posledično slabo vplivajo na dobrobit živali;

(8) ob zavedanju problemov glede dobrobiti pri nekaterih praksah proizvodnje jeter pitanih gosi (foie gras), ki ne izpolnjujejo zahtev Konvencije, in v želji spodbuditi raziskave o vidikih dobrobiti ter o alternativnih metodah za zagotovitev nadaljnjega preučevanja tega problema; ob zavedanju nujnosti, da se medtem razrešijo problemi glede dobrobiti s spremembo teh proizvodnih praks*;*

(9) ob upoštevanju, da morajo okolje ter oskrba in reja izpolnjevati biološke potrebe živali, namesto poskušanja »prilagoditi« živali okolju s postopki, kakor je pohabljanje;

(10) ob upoštevanju, da je treba velike in neprekinjene napore usmeriti v prilagoditev obstoječih sistemov ter metod oskrbe in reje, kakor tudi razviti nove sisteme ter metode oskrbe in reje v skladu s Konvencijo, da bodo lahko izpolnjene potrebe živali;

(11) ob upoštevanju, da je treba spodbujati nadaljnje raziskave zdravja in dobrobiti gosi, in da je treba pregledati in revidirati obstoječe določbe Priporočila z vidika novih znanstvenih dokazov;

(12) sprejel naslednje Priporočilo za rejo domačih gosi:

## SPLOŠNE DOLOČBE

## Člen 1

1. To Priporočilo se uporabi za domače gosi (*Anser anser f. domesticus, Anser cygnoides f. domesticus)* in njihove križance, ki se gojijo za proizvodnjo mesa, za vzrejo, ali za katere koli druge farmske namene.

2. Posebne določbe, vsebovane v Dodatku k temu Priporočilu, predstavljajo njegov sestavni del.

## Člen 2

Nobene gosi, vzete iz divjine, ni dovoljeno gojiti za farmske namene.

## BIOLOŠKE ZNAČILNOSTI DOMAČIH GOSI

## Člen 3

Pri razmišljanju o rejskih praksah je treba upoštevati biološke značilnosti domačih gosi, predstavljene v nadaljevanju.

a. Siva gos (*Anser anser*) se šteje za divjo prednico domačih pasem gosi evropskega izvora, domače pasme azijskega izvora pa so potomke divje labodje gosi (*Anser cygnoides*). Pasme gosi azijskega izvora, za katere je značilen izrastek ob zasnovi zgornjega dela kljuna, se štejejo za bolj odporne proti vročini, kakor tiste evropskega izvora. Pri večini divjih in domačih pasem obstajajo le majhne razlike med zimskim in poletnim perjem ter med samci in samicami. Gosi so verjetno prva udomačena perutnina, ki je prvotno jedla travo po obrobju pašnikov. Gosi se gojijo zlasti za proizvodnjo mesa, puha in perja, pa tudi za okras; vsaj v preteklosti pa so se gojile tudi zato, ker so bile dobri čuvaji.

b. Gosi so družabne ptice, in v divjini se zbirajo v velike jate, ki ostanejo skupaj, razen v sezoni parjenja, ko razvijejo monogamne zveze in se razidejo po parih. Divje gosi se skoraj izključno parijo na odprtih vodah, s »plesom« pred parjenjem, ko gos in gosak plavata drug ob drugem ter z glavo in vratom izvajata značilne gibe potapljanja. Pri domačih goseh se z enim gosakom lahko pari po štiri do šest samic, pomembno je, da se kar najhitreje vzpostavi jata. Čeprav se zdi, da domače gosi voda za plavanje spodbuja k parjenju, se lahko uspešno parijo tudi brez vode. Gnezdišča lahko postavijo v majhnih skupinah, divja siva gos povprečno znese 4-6 jajc, ki jih 27-28 dni vali samo samica. V obdobju valjenja ostaja samec v bližini gnezda, in ko nekaj dni stari mladiči zapustijo gnezdo, zanje skrbita oba starša, in v tem obdobju se lahko tvorijo majhne družinske skupine. Gosjak napadalno varuje mladiče in gnezdo, vsiljivca pričaka s sikanjem in grozečimi gestami, ali ga celo napade.

c. V primerjavi z drugo perutnino imajo gosi dolgo življenjsko dobo. Hitro se učijo in imajo dober spomin, dobro razvit vid in čutila za voh in sluh. Komunikacija z najrazličnejšimi zvoki je pomemben del njihovega vedenja. Divje gosi se selijo prek dolgih razdalj ter zelo dobro hodijo in tečejo. Sposobnost letenja je zmanjšana pri mnogih domačih pasmah gosi, zlasti pri težjih, zelo debele gosi pa imajo lahko celo težave pri hoji.

d. Odrasle gosi so rastlinojede, mladiči pa jedo različno hrano, med katero spadajo tudi majhni nevretenčarji. Najraje se pasejo zunaj, kjer iščejo kratko-raslo travo ali rastline z mehko sestavo. Čeprav več časa porabijo za pašo, kakor za plavanje, je voda zelo pomemben dejavnik pri njihovem vedenj s čiščenjem perja. Pomembna elementa kopanja sta potapljanje glave v vodo, in stresanje vode z glave po vsem telesu.

e. Gosi precej časa porabijo za zapleteno vedenje pri čiščenju perja. Po kopanju gosi izvajajo najrazličnejše gibe stresanja, čiščenja in grizenja perja, da odstranijo vodo in tujke ter si uredijo perje. V zapletenem zaporedju gibov porazdeljujejo olje po perju, iz trtične žleze nad repom. To je potrebno za odpornost proti vodi in regulacijo toplote.

f. Domače gosi so od svojih divjih prednic ohranile vrsto vedenjskih vzorcev, med katerimi so družabne aktivnosti ter možnost uporabe vode med obredom čiščenja perja še posebej pomembne. Domače gosi so ohranile tudi mnoge odzive proti ujedam, kakor so otrpnjenje, kriki za preplah, grozeče šopirjenje, napadanje, ali poskusi pobega stran od nevarnosti, in močno upiranje ob ujetju. Taki vedenjski odzivi so lahko povezani ali zamenjani s fiziološkimi odzivi v nevarnosti. Ker družabna struktura družinske skupine ni prisotna v sistemih intenzivne reje gosi, in ker si mladiči hitro vtisnejo v spomin vsak predmet ali osebo, je zelo pomembno pravilno ravnanje z njimi zlasti v prvih dneh njihovega življenja. V zelo praznih okoljih, ki gosem dajejo zelo malo možnosti za izražanje svojih vzorcev iskanja hrane in drugega preiskovanja okolja s kljuvanjem, obstaja nevarnost, da kljuvanje usmerijo proti drugim živalim v jati.

## REJSKA PRAKSA IN PREGLEDI

### Člen 4

1. Vsakdo, ki ima v lasti gosi, ali trenutno skrbi za gosi, in vsakdo, ki sodeluje pri reji gosi, mora v skladu s svojimi odgovornostmi zagotavljati, da se izvajajo vsi razumni ukrepi za varovanje dobrobiti in zdravja vseh gosi.

2. Za gosi mora skrbeti dovolj številno osebje s primernim poznavanjem gosi ter uporabljenega sistema reje, da lahko:

(a) prepoznajo, ali so gosi zdrave, ali ne;

(b) razumejo pomen vedenjskih sprememb;

(c) ocenijo primernost celotnega okolja za dobrobit in zdravje gosi.

Rejec se mora zavedati vloge dobrobiti živali pri vsakodnevnem delu z gosmi. Pristojni organi naj razmislijo o uvedbi spričeval o usposobljenosti za rejce.

3. Gosi sme loviti in previdno ravnati z njimi samo pristojno in usposobljeno osebje, ki dela pod neposrednim nadzorom rejca, in v skladu s členom 19.

4. Velikost skupine in/ali gostota naseljenosti ne sme biti prevelika; velikih skupin gosi ne bi smeli uvajati, če ni zagotovljeno, da je rejec sposoben zavarovati dobrobit gosi.

### Člen 5

1. Za razvoj pozitivnega odnosa med ljudmi in gosmi se jim je treba pogosto, mirno, vendar neposredno približati vse od prvih dni po izvalitvi, da se po nepotrebnem ne plašijo.

2. Mlade gosi morajo pridobiti izkušnje s sistemom oskrbe in reje (npr. posebne oblike krmljenja in napajalnih sistemov) in s pogoji okolja (npr. naravna svetloba, dovolj vode za izpolnjevanje bioloških potreb, nastil), da se lahko hitro prilagodijo na sistem oskrbe in reje, pod katerim bodo pozneje živele.

### Člen 6

Gosi, ki se gojijo za farmske namene, ni dovoljeno uporabiti za doseganje kakršnih koli drugih ciljev, kakor so javne prireditve ali predstavitve, če taka raba lahko škoduje njihovemu zdravju in dobrobiti.

### Člen 7

1. Jato ali skupino gosi je treba temeljito pregledati vsaj enkrat na dan, in po možnosti pogosteje, za spremljanje fizičnega stanja jate. Med takimi pregledi je treba preprečiti nepotreben hrup ali vznemirjanje gosi in upoštevati, da se zlasti mlade gosi odzivajo na klice ali zvoke ljudi. Na voljo mora biti dovolj močan vir svetlobe, da je za namene teh pregledov mogoče jasno videti in razločiti vsako gos. Te preglede je treba izvajati dodatno k drugim pregledom prek avtomatske nadzorne opreme. Poleg temeljitega pregleda je treba kontrolo jate ali skupine gosi izvajati večkrat na dan.

2. Za temeljit splošen pregled jate ali skupine gosi je posebno pozornost treba nameniti telesnemu stanju, premikanju in drugim vedenjskim vzorcem, dihanju, stanju perja, oči, kože, kljuna, nog in stopal gosi; pozorno jih je treba pregledovati glede prisotnosti zunanjih zajedavcev, stanja iztrebkov, porabe krme in vode, in rasti gosi. Kadar je primerno, je treba gosi spodbujati, da hodijo ali se kopajo. Natančno je treba spremljati stopnjo smrtnosti, izločanja gosi in po možnosti stopnjo obolevnosti gosi. Redno je treba izvajati veterinarski pregled po zakolu/pokončanju. O rezultatih pregledov je treba voditi evidence.

3. Posamezno se pregledajo tiste gosi, pri katerih se med splošnim pregledom izkaže, da je potreben podrobnejši pregled.

### Člen 8

1. Med pregledom gosi je treba upoštevati, da se zdrava gos oglaša in giblje primerno svoji starosti, spolu, pasmi ali tipu, da ima jasne in bistre oči, dobro držo, živahno gibanje in oglašanje ob nenadnem vznemirjenju, čisto in zdravo kožo, lepo perje, dobro oblikovana golena in stopala, dobro hojo, da se rada kopa in si čisti perje, in da se aktivno vede ob hranjenju in pitju.

2. Če gosi očitno niso zdrave ali kažejo očitne znake vedenjskih motenj, mora rejec takoj ukrepati, da ugotovi vzroke, in uvesti ukrepe za odpravo problemov. Če takojšnji ukrepi rejca niso učinkoviti, se mora posvetovati z veterinarjem in po potrebi poiskati izvedensko mnenje o morebitnih drugih tehničnih dejavnikih. Če se kot vir problemov izkaže okoljski dejavnik znotraj ograde ali nastanitvene enote, ki ga ni bistveno takoj odpraviti, se odpravi po popolni depopulaciji gosi, vendar pred nastanitvijo novih gosi.

3. Gosi, ki so poškodovane, bolne ali v stiski, je treba takoj zdraviti in jih po potrebi ločiti od druge jate v primerno ogrado za zdravljenje, ali humano pokončati v skladu s členom 24.

## OGRADE, ZGRADBE IN OPREMA

### Člen 9

1. Pri načrtovanju novih ali spremembah obstoječih ograd ali nastanitvenih prostorov za gosi v skladu z veljavno zakonodajo je treba pridobiti strokovne nasvete o zdravju in dobrobiti gosi.

2. Nove metode reje in novo zasnovo opreme ali nastanitvenih prostorov za gosi je treba izčrpno preskusiti z vidika zdravja in dobrobiti gosi, in ko se še izvajajo preskusi, se ne smejo dati v komercialno rabo, dokler niso potrjeno zadovoljivi v skladu s postopkom, ki ga predpiše pristojni organ.

### Člen 10

Pri načrtovanju novih nastanitvenih prostorov za gosi je treba izbrati primerno lokacijo ob upoštevanju tveganj, ki jih predstavljajo zunanji okoljski dejavniki, kakor so hrup, svetloba, vibracije, onesnaženost zraka in nevarnosti zaradi ujed. Kjer je primerno, je treba izkoristiti naravne značilnosti terena za zagotovitev zatočišča pred ujedami in slabimi vremenskimi pogoji.

### Člen 11

1. Zasnova, zgradba in vzdrževanje ograd, zgradb in opreme za gosi morajo biti taki, da:

- omogočajo izpolnjevanje osnovnih bioloških potreb gosi, zlasti glede vode, in ohranjanje dobrega zdravstvenega stanja;
- nimajo nezanimivega okolja;
- ne povzročajo travmatskih poškodb gosi;
- omejujejo tveganja bolezni in motnje, ki se kažejo v vedenjskih spremembah, poškodbe, ki jih gosi povzročijo druga drugi, in kolikor je mogoče, kontaminacijo gosi zaradi slabe kakovosti vode;
- nimajo ostrih robov, štrlečih predmetov ter ne vsebujejo snovi, ki lahko škodujejo gosem;
- zagotavljajo zaščito pred ujedami in neugodnimi vremenskimi pogoji, ter kolikor je mogoče, pred dostopom glodavcev in divjih ptic;
- olajšujejo zagotavljanje dobrih higienskih pogojev ter ohranjanje kakovosti zraka in vode;
- brez težav omogočajo temeljite preglede vseh gosi;
- olajšujejo oskrbo in rejo gosi.

2. Za gosi kot vodne ptice je nujen dostop do zunanjega izpusta in vode za kopanje, da lahko izpolnjujejo svoje biološke zahteve. Kjer tak dostop ni izvedljiv, morajo gosi imeti na voljo zadovoljivo število korit z vodo, oblikovanih tako, da si gosi lahko z vodo prelijejo glavo in da vodo lahko s kljunom zajemajo tako, da jo potem brez težav razpršijo po telesu. Gosi morajo imeti tudi možnost, da glavo potapljajo pod gladino vode.

Vendar pa je umetno gojene gosje mladiče v starosti do 3 tednov treba zaščititi pred premočenostjo in jih nastaniti ločeno od vode za kopanje, ker v tem obdobju njihov puh še ni dovolj naoljen.

3. Korita z vodo morajo biti zgrajena v območju z učinkovitim odvajanjem odpadne vode, ki ga je treba ohranjati vedno v čistem stanju.

4. Oprema za krmljenje in napajanje z vodo mora biti zasnovana, zgrajena, postavljena, upravljana in vzdrževana tako, da:

- zmanjšuje na minimum kontaminacijo krme in vode;
- imajo vse gosi zadovoljiv dostop do nje, da se prepreči nepotrebna tekmovalnost med posameznimi živalmi;
- ne povzroča ali zaradi nje ne prihaja do poškodb gosi;
- deluje v vseh vremenskih pogojih;
- je mogoče nadzorovati dovod vode in splošno porabo krme.

5. Mlade gosi morajo imeti ob vsakem času prost dostop do zatočišča, vse gosi pa morajo imeti dostop do zatočišča pred neugodnimi vremenskimi pogoji. Zgradbe, v katerih so zaprte gosi, morajo biti zgrajene in vzdrževane tako, da zmanjšujejo na minimum kakršno koli tveganje za požar. Uporabljeni materiali morajo biti protipožarni ali tretirani z zaviralci gorenja; na mestu mora biti vse potrebno, da je omogočeno takojšnje ukrepanje za zaščito živali, npr. vgrajen alarmni sistem ter pripravljen načrt evakuacije živali. Električna oprema in električne napeljave morajo biti dobro vzdrževane.

6. V nastanitvenih prostorih za gosi morajo biti tla ustrezne zasnove in iz materialov, ki živalim ne smejo povzročati neugodja, stiske ali poškodb. Talna površina mora biti dovolj velika, da na njej vse gosi sočasno počivajo, pokrita pa mora biti z ustreznim nastilom.

7. Sistemi nastanitve za gosi morajo vsem živalim omogočati, da:

- stojijo v normalni drži,
- se brez težav obrnejo,
- se iztrebljajo in pri tem kažejo normalne gibe,
- prhutajo s krili,
- kažejo normalno vedenje ob čiščenju perja s kljunom,
- izvajajo normalne družabne stike z drugimi gosmi,
- izvajajo normalne gibe med krmljenjem in pitjem.

8. V primeru gosi, ki se gojijo za vzrejo, mora biti na voljo ustrezno število gnezdišč ustrezne velikosti in oblike.

Boksi z gnezdišči morajo biti postavljeni na tleh. Območja za počivanje pa ne smejo biti tako visoko nad tlemi, da imajo gosi težave ali tvegajo poškodbe ob uporabi. Če se boksi z gnezdišči ne uporabljajo, je treba območja za gnezdenje opremiti z zadovoljivo količino slame ali podobnega materiala.

## OSKRBA IN RAVNANJE Z GOSMI

### Člen 12

1. Pri razmišljanju o uvedbi ali zamenjavi jate se je treba odločiti za tak sev gosi, pri katerem je manj problemov glede zdravja in dobrobiti.

2. Treba je izvajati ukrepe za zmanjšanje na minimum napadalnosti in stresa živali, zlasti pri oblikovanju novih skupin, sočasno pa zagotavljati, da se ohranja stabilnost skupine. Vzrejne jate je treba vzpostaviti kar najbolj zgodaj jeseni.

3. Gostota naseljenosti gosi mora izpolnjevati njihove zahteve glede celotnega okolja, njihove starosti, spola, žive teže, zdravja ter njihove potrebe po prostem gibanju naokoli in izvajanju normalnega družabnega vedenja, značilnega za to vrsto. Velikost skupine mora biti taka, da ne vodi v vedenjske ali druge motnje ali poškodbe.

4. Na voljo mora biti ustrezen nastil, ki ga je treba ohranjati kar najbolj suhega, prhkega, da gosi lahko v njem ohranjajo svojo čistost, in da jim obogati njihovo okolje.

5. Nastil je treba pogosto pregledovati za zagotovitev, da okolje ni napadeno z zajedavci ali drugimi škodljivimi organizmi.

6. Ne dovoli se rutinska ali sistematična uporaba zdravil za kompenziranje slabih higienskih pogojev ali slabe prakse oskrbe in ravnanja z gosmi.

### Člen 13

1. Če se gosi gojijo v zaprtih prostorih brez prostega dostopa do zunanje obore, morajo biti nastanitveni prostori vzdrževani tako, da prostorska temperatura, hitrost zraka, relativna vlažnost, količina prahu in drugi atmosferski pogoji nimajo negativnega vpliva na zdravje in dobrobit gosi. Kapaciteta prezračevanja zgradbe mora zadostovati za gostoto naseljenosti po vzpostavitvi skupine živali, da se vzdržuje ustrezna temperatura, preprečuje toplotni stres, zlasti v toplih poletnih mesecih. Pri zelo vročem vremenu je treba poskrbeti za ustrezno hlajenje zgradbe.

2. Sistem prezračevanja, in objekti in naprave za skladiščenje in ravnanje z nastilom in gnojem morajo biti zasnovani, vzdrževani in upravljani tako, da preprečujejo izpostavljenost gosi plinom, kakor so amonijak, vodikov sulfid, ogljikov dioksid, ogljikov monoksid, v koncentracijah, ki povzročajo neugodje ali škodijo zdravju gosi.

3. Če sta zdravje in dobrobit gosi odvisna od avtomatskih ali drugih mehanskih sistemov prezračevanja, mora biti vgrajen učinkovit alarmni sistem, na voljo pa mora biti tudi podporni sistem, ki zagotavlja neprekinjeno primerno prezračevanje v primeru izpada električnega toka ali okvare opreme.

4. Če se zgradbe zaklepajo, je treba poskrbeti za hiter vstop v nujnih primerih.

### Člen 14

1. Mlade gosi ne smejo biti izpostavljene pogojem, ki jim povzročajo bodisi sopihanje zaradi pregrevanja bodisi daljše stiskanje v skupini, z nasršenim perjem, zaradi podhladitve.

2. V dolgih obdobjih temperatur pod ničlo pri pogojih proste reje mora biti gosem na voljo prosto dostopno zatočišče, ki mora biti dovolj veliko, da sočasno sprejme vse gosi, v njem je treba ohranjati zmerno temperaturo in vsebovati mora ustrezen nastil.

3. V sistemih proste reje se ograjena območja za pašo uporabljajo izmenoma, jate gosi je treba preseliti, še preden tla postanejo kontaminirana z organizmi, ki lahko povzročajo ali prenašajo bolezni do obsega, ki lahko resno ogrozi zdravje gosi. Prenosne hiške in napajalniki se prestavijo, kadar je to potrebno, da tla niso neprekinjeno blatna.

4. Če je gosi treba fizično gnati z enega na drug kraj, je to treba storiti tiho in počasi.

### Člen 15

Kolikor je izvedljivo, je treba stopnjo hrupa zmanjšati na minimum ter preprečevati stalen ali nenaden hrup. Prezračevalni ventilatorji, strojna oprema za krmljenje ali druga oprema morajo biti zgrajeni, nameščeni, upravljani in vzdrževani tako, da povzročajo kar najmanj hrupa, tako neposredno v notranjosti nastanitvenih prostorov, kakor tudi posredno, od zunaj in skozi stene nastanitvenih prostorov.

### Člen 16

1. Vse zgradbe morajo biti osvetljene z zadovoljivo svetlobo, da vse gosi lahko vidijo druga drugo, in da so jasno vidne, da vizualno raziskujejo svojo okolico, in kažejo normalno raven aktivnosti. Če je izvedljivo, mora biti na voljo naravna svetloba. V tem primeru morajo biti svetlobne odprtine urejene tako, da se svetloba enakomerno porazdeli znotraj nastanitvenega prostora.

2. Po prvih dneh aklimatizacije gosi na prostor mora biti režim osvetlitve tak, da se preprečijo problemi z zdravjem ter vedenjske motnje gosi. Režim osvetlitve mora slediti 24-urnemu ritmu ter vsebovati zadovoljivo dolgo neprekinjeno obdobje teme, ki naj bi po smernicah trajalo približno eno tretjino dneva.

3. Za preprečitev vznemirjenja ali poškodb gosi morajo pred popolno zatemnitvijo in pred popolno osvetlitvijo obstajati vmesna obdobja polteme.

### Člen 17

1. Vse gosi morajo imeti primeren dostop do ustrezne, hranljive, uravnotežene in higienske krme vsak dan, in do primerne količine vode dobre kakovosti ob vsakem času. V primeru gosi, ki se s težavo prehranjujejo ali pijejo, je treba uvesti primerne ukrepe v skladu z odstavkoma 2 in 3 člena 8. Metode krmljenja in krmni dodatki, ki gosem povzročajo stisko, poškodbe ali bolezni, ali lahko privedejo do razvoja fizičnih ali fizioloških stanj, ki škodujejo njihovemu zdravju in dobrobiti, niso dovoljeni.

2. Nenadne spremembe vrste ali kakovosti krme in postopkov krmljenja je treba preprečevati, razen v nujnih primerih.

To ne velja v primeru terapevtskega ali profilaktičnega odmerka zdravila, danega po navodilih veterinarja.

### Člen 18

Vso avtomatsko ali drugo mehansko opremo, od katere sta odvisna zdravje in dobrobit gosi, je treba temeljito pregledati vsaj enkrat na dan. Če se odkrijejo hibe/okvare, jih je treba takoj odpraviti ali, če to ni izvedljivo, je treba uvesti druge primerne ukrepe za varovanje zdravja in dobrobiti gosi, dokler napaka ni odpravljena.

### Člen 19

1. Čas natovarjanja gosi za zakol mora biti usklajen s proizvodnimi zahtevami klavnice, da se omeji čas, ki ga gosi preživijo v transportnih kontejnerjih/zabojnikih.

2. Pred prevozom v klavnico gosi ne smejo biti popolnoma prikrajšane krme in vode, razen pri prevozu v klavnico v neposredni bližini kraja proizvodnje.

3. Pred depopulacijo obor ali hlevov je treba odstraniti vsakršne ovire s predmetov in opreme, odstraniti je treba zlasti ostre robove ali štrleče dele. Posebna skrbnost je potrebna pri premikih gosi znotraj obore (hleva) ali iz ene obore (hleva) v drugo oboro (hlev), da se nobena gos ne poškoduje zaradi neprimerne opreme ali nepravilnega ravnanja. Kadar je izvedljivo, je treba gosi spodbujati, da same hodijo, ročno prestrezanje gosi pa je treba zmanjšati na minimum.

4. Pri prestrezanju gosi je treba preprečevati paniko in posledično poškodovanje ali zadušitev gosi, na primer, z zmanjšanjem intenzivnosti svetlobe, ali z uporabo modre svetlobe.

5. Gosi, nesposobnih za prevoz, ni dovoljeno odpošiljati v zakol, četudi dosežejo težo, primerno za zakol. Nobene gosi, ki ne more stati na obeh nogah, ni dovoljeno prevažati, temveč jo je treba humano pokončati na farmi, v skladu z določbami člena 24.

6. Gosi ni dovoljeno prenašati z glavo obrnjeno navzdol ali jih držati samo za obe nogi. Z eno roko je treba gos držati in podpirati pod telesom, z drugo roko pa jo je treba objeti prek kril, tesno prislonjenih k telesu. Težke gosi je treba nositi vsako posebej in tudi v kontejnerje zlagati vsako posebej. Uporabiti je treba transportne kontejnerje z velikimi odprtinami.

7. Razdaljo, po kateri se gosi fizično prenesejo, je treba skrajšati na minimum, na primer tako, da se transportni kontejnerji/zabojniki postavijo kar najbliže do gosi.

8. Kontejnerji ne smejo biti prenaseljeni in morajo biti dobro prezračevani. Med nastanitvijo v kontejnerjih morajo biti gosi zaščitene pred slabim vremenom in preveliko vročino ali prehudim mrazom.

9. Vse napore je treba usmerjati v spodbujanje razvoja izboljšanih sistemov ravnanja z velikim številom živali (gosi).

### Člen 20

1. Dele nastanitvenih prostorov v stiku z gosmi je treba temeljito očistiti in razkužiti po vsakem izpraznjenju prostorov ter pred naselitvijo novih gosi. Nastanitvene prostore, obore in vso opremo, vključno z instalacijami za dovajanje vode, je treba vzdrževati v zadovoljivo čistem stanju v celotnem obdobju prisotnosti živali.

2. Vsako poginulo gos je treba takoj higiensko odstraniti iz obore ali zatočišča v skladu z obstoječo zakonodajo.

### Člen 21

Če obstaja tveganje napada ujed, je z ustreznimi ukrepi treba tveganje zmanjšati na minimum, v skladu z nacionalno zakonodajo in drugimi pravnimi instrumenti o zaščiti živali ali za ohranjanje ogroženih vrst živali.

## SPREMEMBE GENOTIPA ALI FENOTIPA

### Člen 22

1. Ni dovoljeno izvajati vzreje ali vzrejnih programov, ki povzročajo ali lahko povzročijo trpljenje ali poškodbe katerim koli pticam. Zlasti gosi, katerih genotip je bil spremenjen za namene proizvodnje, ni dovoljeno gojiti v pogojih komercialnih farm, razen če znanstvene študije dobrobiti živali dokažejo, da je gosi dovoljeno gojiti pod takimi pogoji brez škodljivih učinkov na njihovo zdravje in dobrobit.

2. V vzrejnih programih je treba posebno pozornost namenjati kriterijem, ki vodijo k izboljšanju zdravja in dobrobiti živali, kakor tudi proizvodnim kriterijem. Spodbujati je treba ohranjanje ali razvoj pasem ali sevov živali, ki omejujejo ali zmanjšujejo probleme glede dobrobiti živali.

### Člen 23

1. Za namene tega Priporočila pomeni »pohabljenje« postopek, izveden za druge namene razen terapevtskih, ki ima za posledico poškodbo ali izgubo občutljivega dela telesa ali spremembo kostne zgradbe, ali povzroči precejšnje bolečine ali stisko.

2. Pohabljanje gosi je prepovedano, z izjemo označevanja za namene identifikacije, ki ga je treba izvajati na tak način, da se prepreči nepotrebna stiska živali. Spodbujati je treba metode, ki povzročajo manj stiske, kakor označevanje.

3. Živim gosem ni dovoljeno puliti perja in puha.

## ZAKOL / POKONČANJE V NUJNIH PRIMERIH

### Člen 24

1. Če so gosi bolne ali poškodovane v takem obsegu, da zdravljenje ni več izvedljivo, in bi jim prevoz povzročil dodatno trpljenje, jih je treba pokončati na gospodarstvu. To mora brez povzročanja nepotrebnih bolečin, razburjenja ali drugih oblik stiske izvesti oseba, ustrezno usposobljena in izkušena v tehnikah pokončanja, razen v nujnih primerih, kadar taka oseba ni takoj na voljo.

2. Metode, ki se uporabijo, morajo bodisi:

a. povzročiti takojšnjo izgubo zavesti in smrt, ali

b. hitro povzročiti neobčutljivost živali za bolečino in stisko, vse do nastopa smrti, ali

c. povzročiti smrt živali, ki je bila predhodno anestezirana ali učinkovito omamljena.

Gosi je prepovedano utopiti ali zadušiti. Ker gosi niso enako dovzetne za ogljikov dioksid, kakor druga perutnina, se je treba izogibati uporabi ogljikovega dioksida.

Metode, ki se smejo uporabiti za pokončanje nezaželenih mladih gosi in zarodkov v valilnicah, so predstavljene v Dodatku.

3. Oseba, odgovorna za pokončanje, mora zagotoviti, da so pri vsaki gosi izpolnjene zahteve iz odstavka 2, in da je žival mrtva.

## DODATNA DOLOČBA

### Člen 25

1. Države, ki dovoljujejo proizvodnjo jeter pitanih gosi (foie gras), morajo spodbujati raziskave vidikov dobrobiti živali ter alternativnih metod, ki ne obsegajo prisilnega hranjenja.

2. Dokler niso na voljo novi znanstveni dokazi o alternativnih metodah in vidikih dobrobiti živali, se proizvodnja foie gras sme izvajati samo tam, kjer je to že uveljavljena praksa, in še to samo v skladu s standardi, predpisanimi v nacionalni zakonodaji.
V vsakem primeru morajo pristojni organi spremljati to vrsto proizvodnje za zagotavljanje implementacije določb tega Priporočila.

3. Stalni odbor je treba na letni osnovi obveščati o pridobljenih rezultatih in o ukrepih, uvedenih za izboljšanje nastanitve, postopkov oskrbe in rejske prakse ter nadzora proizvodnje.

## KONČNA DOLOČBA

### Člen 26

To Priporočilo se revidira v 5 letih po začetku veljavnosti in po potrebi spremeni zlasti z vidika novih znanstvenih spoznanj, ki bodo na voljo, zlasti glede zagotavljanja dostopa gosi do vode (za kopanje) ter glede gostote naseljenosti gosi.

## DODATEK: POKONČANJE NEZAŽELENIH GOSJIH MLADIČEV IN ZARODKOV V VALILNICAH

1. Mlade gosi, ki niso namenjene reji, je treba kar najhitreje pokončati.

2. Mladiči se pokončajo s pripomočkom, ki vsebuje mehanska rezila za pokončanje živali, odobrenim za ta namen v skladu z nacionalno zakonodajo, zasnovanim in upravljanim tako, da se med njegovo uporabo zagotovo takoj pokončajo vsi mladiči, četudi se pripomoček uporabi za veliko število živali.

3. Uporabiti je dovoljeno samo pline ali mešanice plinov, ki med indukcijo živalim ne povzročijo respiratorne stiske. Postopki morajo biti v skladu s členom 24 in odobreni v veljavni nacionalni zakonodaji vsake države.

Z ustreznimi ukrepi je treba zagotoviti takojšnjo smrt in preprečiti zadušitev pod drugimi živalmi tako, da so živali nameščene v eni sami vrsti, in s podrobnim spremljanjem koncentracij plina.

4. Za takojšnje pokončanje neustreznih živih zarodkov se ves odpadek valilnice takoj tretira z zgoraj omenjenim mehanskim pripomočkom, ali pa se taki živi zarodki takoj pokončajo v skladu s splošnimi načeli iz odstavka 1 člena 24.